Diari Oficial de la Generalitat Valenciana


Sumari del DOGV 9774, del 25-01-2024 (2024/446)

RESOLUCIÓ de 15 de gener de 2024, del director general de Pesca, de la Conselleria d'Agricultura, Ramaderia i Pesca, per la qual s'aproven les convocatòries ordinàries de les proves d'aptitud sobre els coneixements teoricopràctics per a l'obtenció del títol de mariner pescador a realitzar en el Centre Integrat Públic de Formació Professional Politècnic Marítim-Pesquer del Mediterrani d'Alacant durant l'any 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9774

Data del DOGV
:   25-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/446


Data del document
:   15-01-2024

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * examen

RESOLUCIÓ de 15 de gener de 2024, del director general de Pesca, de la Conselleria d'Agricultura, Ramaderia i Pesca, per la qual s'aproven les convocatòries ordinàries de les proves d'aptitud sobre els coneixements teoricopràctics per a l'obtenció del títol de mariner pescador a realitzar en el Centre Integrat Públic de Formació Professional Politècnic Marítim-Pesquer del Mediterrani d'Alacant durant l'any 2024. [2024/446]  
  
El Reial decret 36/2014, de 24 de gener, pel qual es regulen els títols professionals del sector pesquer, va suposar la incorporació a la legislació nacional de les prescripcions del Conveni internacional sobre normes de formació, titulació i guàrdia per al personal dels vaixells pesquers, 1995. En conseqüència, amb la publicació del Decret 169/2016, d'11 de novembre, del Consell, pel qual es regula l'ensenyament per a l'obtenció de determinats títols professionals del sector pesquer a la Comunitat Valenciana, es procedix a l'adaptació del marc autonòmic referent a esta matèria.  
El punt 2, de l'article 4, del Decret 169/2016, establix que periòdicament l'Institut Politècnic Marítim Pesquer del Mediterrani realitzarà proves d'aptitud sobre els coneixements teoricopràctics requerits per a obtindre el títol de mariner pescador, recollits en l'annex III d'este decret. Així mateix, el punt 3, de l'article 4, recull que les proves, exàmens i criteris per a l'avaluació de patró costaner polivalent, patró local de pesca i mariner pescador que ha de realitzar l'Institut seran determinats per la conselleria competent en matèria de pesca marítima.  
El Decret 97/2023, de 29 de juny, del Consell, pel qual s'establix l'adscripció orgànica de l'Institut de Formació Professional Superior Marítim Pesquer del Mediterrani, amb seu a la ciutat d'Alacant, a la conselleria competent en matèria d'Educació, es transforma en el Centre Integrat Públic de Formació Professional Politècnic Marítim-Pesquer del Mediterrani d'Alacant i es disposa el seu funcionament, regula en la disposició addicional novena que la conselleria competent en matèria de Pesca Marítima, dins de les seues atribucions, autoritza este centre perquè impartisca els ensenyaments i accions formatives no reglades conduents a l'obtenció dels títols de busseig professional i dels títols professionals del sector pesquer, i perquè realitze els exàmens necessaris per a acreditar que tenen els coneixements mínims requerits per la legislació vigent per a l'obtenció d'estos títols, sempre que es complisquen els requisits establits per la legislació que regule esta formació.  
Per tant, l'objectiu de la present resolució és establir a la Comunitat Valenciana les convocatòries ordinàries de les proves d'aptitud sobre els coneixements teoricopràctics per a l'obtenció del títol de mariner pescador durant l'any 2024.  
D'acord amb els títols competencials de la Constitució Espanyola, l'Estatut d'Autonomia de la Comunitat Valenciana en l'article 49.3.7, segons la redacció feta per la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, recull l'«ensenyament professional nauticopesquer» com a títol competencial exclusiu, sense perjudici del que es preveu en l'article 149 de la Constitució.  
Per tot això, i fent ús de les atribucions que concedix a la Direcció General de Pesca el Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, i vista la proposta del Centre Integrat Públic de Formació Professional Politècnic Marítim Pesquer del Mediterrani d'Alacant (CIPFP-PMPM), resolc:  
  
Primer. Convocatòries ordinàries  
Aprovar les convocatòries ordinàries per a l'any 2024 de les proves d'aptitud sobre els coneixements teoricopràctics per a l'obtenció del títol de mariner pescador, que s'han de realitzar en el Centre Integrat Públic de Formació Professional Politècnic Marítim Pesquer del Mediterrani d'Alacant.  
El calendari d'exàmens durant l'any 2024 serà el següent:  
  
  
— 7 de febrer de 2024  
— 22 de maig de 2024  
— 25 de setembre de 2024  
— 20 de novembre de 2024  
  
Segon. Convocatòries extraordinàries  
Excepcionalment es podran convocar proves d'aptitud extraordinàries en dates diferents de les indicades en el punt primer quan el nombre de persones interessades en estes així ho justifique. En el cas de ser necessària la realització d'estes convocatòries extraordinàries, la informació relativa a estes es publicarà en els llocs indicats en el punt quart d'esta resolució.  
  
Tercer. Programa per a l'obtenció del títol de mariner pescador  
En l'annex III, del Reial decret 36/2014, de 24 de gener, pel qual es regulen els títols professionals del sector pesquer, modificat pel Reial decret 618/2020, de 30 de juny, pel qual s'establixen millores en les condicions de treball en el sector pesquer; així com en l'annex III del Decret 169/2016, d'11 de novembre, del Consell, pel qual es regula l'ensenyament per a l'obtenció de determinats títols professionals del sector pesquer a la Comunitat Valenciana, s'establixen les matèries sobre les quals versarà l'examen teoricopràctic per a l'obtenció del títol de mariner pescador.  
  
Quart. Informació general  
El model de sol·licitud, la documentació que s'ha de presentar, les dates de matrícula, l'horari i el lloc d'exàmens, el desenvolupament de les proves, l'estructura dels exercicis, els criteris d'avaluació i els requeriments per a superar-los, els requisits dels alumnes, així com tota la informació que es considere necessària per al normal desenvolupament de les proves estaran a la disposició de les persones interessades amb la suficient antelació en:  
— Les direccions territorials de la Conselleria d'Agricultura, Ramaderia i Pesca a Alacant, Castelló i València.  
— El Centre Integrat Públic de Formació Professional Politècnic Marítim Pesquer del Mediterrani d'Alacant.  
— La pàgina web:  
 https://portal.edu.gva.es/42563667/es/inici-va-es/  
  
— La pàgina web de la guia PROP de la Generalitat Valenciana: https://www.gva.es/va/inicio/procedimientos'id\_proc=g18654  
  
Cinqué. Tribunals  
Nomenar els tribunals encarregats d'avaluar les proves d'aptitud que s'han de realitzar en les dates indicades en el punt primer, que tindran la composició següent:  
  
  
  
  
  
En cadascuna de les convocatòries, la direcció del Centre Integrat Públic de Formació Professional Politècnic Marítim Pesquer del Mediterrani podrà ampliar el nombre de vocals que componen el tribunal en funció del nombre de persones matriculades.  
  
Contra la present Resolució, que no posa fi a la via administrativa, es podrà interposar un recurs d'alçada davant del secretari autonòmic d'Agricultura, Ramaderia i Pesca, en el termini d'un mes comptador des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de gener de 2024.- El director general de Pesca: Francisco J. Espinós Gutiérrez.